5บจ.ไทยติดอันดับ200สุดยอดบริษัทเอเชีย
5บจ.ไทยติดอันดับ "Asia’s 200 Best Under a Billion" ปี 2554 ฟุ้งAITได้รับคัดเลือกต่อ2ปีซ้อน
6 ก.ย. 2554

ตลาดหลักทรัพย์ฯ เผย5 บจ.ไทยติดอันดับ Asia’s 200 Best Under a Billion ปี 2554 ฟุ้งAITได้รับคัดเลือกต่อ2ปีซ้อน
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า ในปีนี้บริษัทจดทะเบียนไทยผ่านการคัดเลือกเข้าไปอยู่ใน Asia’s 200 Best Under a Billion จำนวน 5 บริษัท เป็นบริษัทใน SET 4 บริษัทได้แก่ บมจ. แอ็ดวานซ์ อินฟอร์เมชั่น เทคโนโลยี (AIT) บมจ. หลักทรัพย์ บัวหลวง (BLS) บมจ.โพลีเพล็กซ์ (ประเทศไทย) (PTL) และบมจ. ห้างสรรพสินค้าโรบินสัน (ROBINS) และเป็นบริษัทใน mai 1 บริษัท ได้แก่ บมจ. บรุ๊คเคอร์ กรุ๊ป (BROOK)
“บริษัทที่ได้รับการจัดอันดับใน Asia’s 200 Best Under a Billion ได้มาจากการค้นหาสุดยอดบริษัท 200 แห่งจากทั่วทั้งภูมิภาคเอเชียแปซิฟิกที่มีการเติบโตทั้งยอดขายและกำไรสุทธิ โดยมียอดขายตั้งแต่ 5-1,000 ล้านเหรียญสหรัฐฯ จึงเป็นเรื่องที่น่ายินดีที่บริษัทจดทะเบียนของไทยทั้ง 5 แห่งได้รับการยกย่อง และยังเป็นเครื่องยืนยันว่าท่ามกลางความผันผวนของภาวะเศรษฐกิจโลก บริษัทจดทะเบียนไทยสามารถปรับตัวและและเติบโตอย่างแข็งแกร่ง โดยทั้ง 5 บริษัทสามารถสร้างยอดขายและผลกำไรในปี 2553 ให้เติบโตจากปีก่อนหน้าเฉลี่ย 26% และ 124% ตามลำดับ และมีมูลค่าหลักทรัพย์ตามราคาตลาด (market capitalization) รวม 66,058 ล้านบาท” นายชนิตร  กล่าว 
นิตยสาร Forbes Asia ได้จัดให้มีการจัดอันดับ Asia’s 200 Best Under a Billion ทุกปี ในปีนี้ มีบริษัทจดทะเบียนในตลาดหลักทรัพย์ ของสาธารณรัฐประชาชนจีนและฮ่องกงติดอันดับมากที่สุดถึง 65 บริษัท รองลงมาคืออินเดีย 35 บริษัท สำหรับประเทศในกลุ่มอาเซียนที่ติดอันดับมีทั้งหมด 40 บริษัท จาก 6 ประเทศ ได้แก่ มาเลเซีย (14) เวียดนาม (10) สิงคโปร์ (6) ไทย (5) อินโดนีเซีย (3) และ ฟิลิปปินส์ (2)